**Arany János Tehetséggondozó Program**

A program 18 éve jött létre, azzal a céllal, hogy a kistelepüléseken élő, hátrányos helyzetű, de jól tanuló, tehetséges, jövőképpel rendelkező diákokat felkarolja és eljuttassa őket egyetemre, főiskolára. Ebben a programban Miskolcon a Földes Ferenc Gimnázium és a Teleki Tehetséggondozó Kollégium közösen vesz részt. A programban való részvétel feltétele a kollégium igénybevétele. A gimnáziumi képzés 5 éves, ami egy felzárkóztató tanévvel kezdődik. Célja, hogy a tanulók esetleges hiányosságait pótolja. Szintén a felzárkózást segítik a program részét képező tanulás módszertani és személyiségfejlesztő foglalkozások. Ugyanebben a tanévben kap nagy hangsúlyt a nyelvi képzés is, emelt óraszámban tanulják az angol nyelvet. A következő tanévtől  normál gimnáziumi képzésben vesznek részt. A program keretén belül ECDL vizsgát és nyelvvizsgát szereznek a gyerekek, amelyekre az iskolai tanórákon készítik fel őket. Ezt segíti elő a 10. évfolyamon a 2 hetes angliai tanulmányi út is.  A 11. évfolyamon jogosítványt szereznek a tanulók, amit szintén a program finanszíroz.

Kollégiumunk elkötelezett híve a tehetséggondozásnak, ezért kiemelt figyelmet fordítunk e diákok egyéni fejlesztésére és tanulmányi munkájára, amit pedagógusaink felzárkóztató – korrepetáló -ismeretbővítő foglalkozásokkal segítenek. Hogyan is néz ki ez a mindennapokban?

**Foglalkozásaink, amelyekkel segítjük a diákok fejlődését:**

-          szaktárgyi korrepetálások (tanórára való felkészülés segítése)

-          önismereti foglalkozás (személyiségfejlesztés, pályaorientáció)

-          társastánc heti rendszerességgel (angolkeringő, tangó,latin-amerikai táncok)

-          nyelvvizsgára felkészítő órák

A program része a havi egy alkalommal megvalósuló motivációs hétvége, amelyeknek fő célkitűzése Magyarország különböző tájegységeinek, nevezetességeinek megismerése. Célunk, hogy az iskolai tanagyagot tovább mélyítsük, élményszerűvé tegyük. Ezen közben a tanulók személyisége és viselkedéskultúrája is sokat fejlődik. A kultúrák találkozását és a testi fejlődést biztosítja a síoktatás (amely Ausztriában valósul meg) az előkészítő évfolyamon és a magyar történelmi múlt és népek együttélésének megtapasztalását szolgáló erdélyi, bécsi - prágai valamint krakkói kirándulás.

**Az előkészítő évnek három kiemelkedő programja van:**

1.       Zánka, amely egyhetes országos nyári tábor augusztusban.  Itt a leendő kilencedikesek megismerkednek egymással, tanáraikkal és a programmal.

2.       Bonyhádi sportverseny, ahol számos sportágban mérhetik össze ügyességüket az AJTP-s iskolák csapatai.

3.       Pécs, Művészeti Fesztivál, amely a tanév végén kerül megrendezésre. Színdarabokkal, képzőművészeti alkotásokkal, zenei- és táncos produkciókkal lépnek fel a diákok.

A kollégiumban a szabadidő hasznos eltöltésére számos lehetőség van.

-sport (kondi terem -leány és fiú-,kosárlabda, ping-pong, billiárd, stb.)

-zenei gyakorlóterem

-40 000 kötetes könyvtár

**Az AJTP-be való jelentkezés módja:**

A Tehetséggondozó Programba jelentkezhet minden olyan tanuló, aki

*a)*tanulói jogviszonyban áll, és a középiskola kilencedik évfolyamára jelentkezik abban a tanévben, amelyben a pályázat meghirdetésre kerül, és

*b)*az e pontban meghatározott valamelyik feltételnek megfelel:

*ba)*a gyermekek védelméről és a gyámügyi igazgatásról szóló 1997. évi XXXI. törvény (Gyvt.) hátrányos helyzetű[[1]](https://www.teleki-miskolc.hu/ttk.php?title=T%C3%81J%C3%89KOZTAT%C3%93&oldal=4&alid=20" \l "_ftn1) vagy

*bb)* rendszeres gyermekvédelmi kedvezményben részesül vagy

*bc)*a Gyvt. 53. §-a szerint gyermekvédelmi szakellátás otthont nyújtó ellátási formájában részesülő átmeneti nevelésbe vett, vagy a programba történő jelentkezés időpontjában ideiglenes hatállyal elhelyezett, nevelésbe vett vagy

*bd)*a gyermekjóléti szolgálat Gyvt. 40. §-a szerinti – az általános iskola és a szülő kezdeményezésére elkészített – javaslata alapján rászorult. A gyermekjóléti szolgálatnak a rászorultság kérdésében annak alapján kell döntenie, hogy kellett-e a Tehetséggondozó Programba történő jelentkezést megelőző három éven belül a Gyvt. 39. §-a alapján az érintett tanuló érdekében intézkednie.

A programba bevont intézmények a hátrányos helyzetű tanulókat azonos felvételi pontszám esetén kötelesek előnyben részesíteni a felvétel során.

Az önkormányzatok által benyújtott pályázatokat a programhoz tartozó középiskolák bírálják el. A tanulók

* a tanév rendjéről szóló rendeletben meghatározott időpontban (2019. január 18-án, illetve pótló válogatási eljárás során 2019. január 25-én) − egy nem szaktárgyi jellegű − felvételi eljárást megelőző válogatáson vesznek részt: egy elbeszélgetést követően fogalmazást írnak és képességeket vizsgáló feladatlapokat töltenek ki.
* A tanulóknak e mellett részt kell venniük a kilencedik évfolyamra felvételiző tanulók számára szervezett központi írásbeli felvételi vizsgán abban az intézményben, amely intézménybe az Arany János Tehetséggondozó Program keretében első helyen kérik a felvételüket. A központi írásbeli felvételi vizsga egy magyar nyelvi és egy matematika feladatlap kitöltéséből áll. A vizsgák időpontját a tanév rendjéről szóló rendelet határozza meg: 2019. január 19. 10 óra (pótló központi írásbeli felvételi vizsga 2019. január 24. 14 óra).

A sikeresen teljesítő tanulók megyéjük Arany János Tehetséggondozó Programot működtető középiskolájába, illetve kollégiumába nyerhetnek felvételt.

**A pályázatnak tartalmaznia kell**

1. a helyi önkormányzat vagy nemzetiségi önkormányzat képviselő-testületének − lehetőleg anyagi támogatásról is szóló − határozatát (1. sz. melléklet),
2. a nevelőtestület támogató nyilatkozatát (2. sz. melléklet),
3. a szülő nyilatkozatát arról, hogy elfogadja és támogatja az 5 éves nevelést, oktatást és a kollégiumi ellátást (3. sz. melléklet),
4. a tanuló személyi adatlapját (4. sz. melléklet),
5. az osztályfőnök tanulóról írt jellemzését − 2 példányban,
6. a tanuló kézzel írott önéletrajzát − 2 példányban,
7. azt, hogy a programban részt vevő intézmények közül melyekbe kéri a felvételét (5. sz. melléklet),
8. a szociális helyzetet igazoló hivatalos dokumentum fénymásolatát (a jegyző igazolása a hátrányos helyzet megállapításáról vagy a rendszeres gyermekvédelmi kedvezményre való jogosultságról vagy az ideiglenes hatállyal történő elhelyezésről),
9. vagy az illetékes gyermekjóléti szolgálat − az általános iskola és a szülő kezdeményezésére elkészített – javaslatát a tanuló rászorultságára vonatkozóan abban az esetben, ha a h. pontban foglalt igazolás kiállításának feltételei nem állnak fenn (6. számú melléklet).

(Kérjük a tanulót, önéletrajzában mutassa be életkörülményeit, családi hátterét; eddig elért iskolai, művészeti és sporteredményeit; hobbiját, érdeklődési körét; a jövőjével kapcsolatos elképzeléseit; valamint írja le, hogy miért akar az Arany János Tehetséggondozó Programban részt venni.)

A pályázónak külön jelentkezési lap benyújtásával egyénileg kell jelentkezniük a központi írásbeli vizsgára 2018. december 7-éig. A központi jelentkezési lap 2018. november 16-ától lesz elérhető az Oktatási Hivatal honlapján ([www.oktatas.hu](http://www.oktatas.hu)).. A jelentkezési lapot abba az intézménybe kell benyújtani, amely intézménybe a tanuló az Arany János Tehetséggondozó Program keretében a felvételét kéri.

**A pályázatot legkésőbb 2018. december 11-ig** (a postára adást igazoló bélyegző dátuma) **postai úton kell eljuttatni a kiválasztott középiskola címére!**

**Kérjük, hogy a borítékra írják rá: " Arany János Tehetséggondozó Program".**

A határidőn túl érkezett vagy formailag hibás pályázatokat az intézmény nem értékeli.

Remélem felkeltettük érdeklődésüket, várjuk szeretettel gyermekeiket!

A jelentkezési feltételekről bővebben tájékozódhatnak a következő internetes elérhetőségeken:

**www.teleki-miskolc.hu**